REPUBLIKA HRVATSKA

GRAD ZAGREB

INDUSTRIJSKA STROJARSKA ŠKOLA

KLASA: 003-06/17-01/13

URBROJ: 251-287-1-01-1

Zagreb, 27. studenog 2017.

**Z A P I S N I K**

s 13. sjednice Školskog odbora Industrijske strojarske škole, održane dana 27. studenog 2017. godine u uredu ravnatelja Škole.

Nazočni članovi Školskog odbora:

1. Ivica Štefanac, predsjednik Školskog odbora
2. Božo Ćužić, zamjenik predsjednika Školskog odbora
3. Ilija Krstanović, član
4. Darko Dragšić, član
5. Snježana Barbarić, članica
6. Jadranko Kezerić, član
7. Petar Bezjak, član

Ostali nazočni:

1. Nenad Pavlinić, ravnatelj

2. Kristinka Lemaić, voditeljica Praktične nastave

Započeto u 9:10 sati.

Za zapisničarku je određena Kristinka Lemaić.

Gospodin Ivica Štefanac, predsjednik Školskog odbora, pozdravlja nazočne i otvara sjednicu uz ispriku oko duljeg usklađivanja termina sjednice. Gospodin Štefanac potvrđuje da su sjednici nazočni svi članovi, čime postoji kvorum za pravovaljan rad te je predložio

**D n e v n i r e d:**

1. Verifikacija Zapisnika s 12. sjednice Školskog odbora
2. Zahtjev za zaštitu prava protiv Odluke o otkazu Ugovora o radu s ponudom izmijenjenog ugovora
3. Radni odnosi

Dnevni red je sa sedam glasova ''za'' usvojen.

***AD.1.***

Predsjednik Ivica Štefanac daje na verifikaciju Zapisnik s 12. sjednice Školskog odbora. Član Petar Bezjak tvrdi da nije prenesen smisao pojedinih točaka prošle sjednice pa želi da se utvrdi stvarno stanje. Petar Bezjak smatra da nedostaje zaključak o unošenju njegovih primjedbi na zapisnike prošlih sjednica. Predsjednik Školskog odbora Ivica Štefanac podsjeća člana Petra Bezjaka da nije izglasano dopuštenje da Petar Bezjak mijenja zapisnike prošlih sjednica Školskog odbora koji su već verificirani. Član Ilija Krstanović predlaže da Petar Bezjak dostavi svoje izdvojeno mišljenje i da prestane maltretirati članove Školskog odbora koji se sastaju kako bi raspravili teme važne za odgojno-obrazovni rad Škole. Članica Snježana Barbarić ističe da nitko od članova Školskog odbora nije imao primjedbe vezane za zapisnike, osim Petra Bezjaka koji pokušava korigirati zapisnike od prije nekoliko mjeseci. Petar Bezjak konstatira da postoji interesni lobi i da jedino on reagira. Predsjednik Ivica Štefanac podsjeća člana Petra Bezjaka da nikada nije priložio pisane primjedbe na zapisnike. Članica Snježana Barbarić podsjeća Petra Bezjaka da se tuđe riječi ne mogu mijenjati što je jasno svima. Naglašava da nikada nije rekla da su zapisnici manjkavi i bila je za verifikaciju svih zapisnika. Petar Bezjak obavještava nazočne da će tražiti arbitražu za zapisnike. Ravnatelj Nenad Pavlinić postavlja pitanje Petru Bezjaku na koji način je do sada doprinio radu Škole. Petar Bezjak odgovara da je doprinio jer se borio za zakonitost natječaja po kojem je izabran ravnatelj. Članica Snježana Barbarić nadovezuje se da je ravnatelj Nenad Pavlinić izabran s 82 % glasova Zaposleničkog vijeća. Ravnatelj Nenad Pavlinić konstatira da ozbiljno razmišlja da traži izuzeće iz Školskog odbora člana Petra Bezjaka jer ne vidi na koji način Petar Bezjak pridonosi podizanju kvalitete rada Škole.

Zapisnik s 12. sjednice usvojen je sa šest glasova „za“ i jednim „protiv“, a Petar Bezjak, koji je glasovao „protiv“, pismeno će dostaviti svoje izdvojeno mišljenje.

***AD.2.***

Gospodin Ivica Štefanac,predsjednik Školskog odbora, upoznaje nazočne sa Zahtjevom za zaštitu prava protiv Odluke o otkazu Ugovora o radu s ponudom izmijenjenog ugovora koji je Školskom odboru dostavio djelatnik Škole, profesor Zvonimir Obradović. Ivica Štefanac čita Zahtjev nazočnima, a presliku istog nazočni su dobili i na uvid e-poštom. Član Petar Bezjak pita zašto prof. Obradović nije fizički prisutan na sjednici. Predsjednik Ivica Štefanac odgovara da smatra da je dovoljno pismeno očitovanje prof. Obradovića. Zamjenik predsjednika Božo Ćužić pita je li došlo do previda u raspodjeli zaduženja vezano za nastavni predmet Etika. Vezano za sadržaj Zahtjeva prof. Obradovića, ravnatelj Pavlinić naglašava da je Osnivač još u lipnju odredio upisnu kvotu učenika pa je po tom podatku mogao odrediti broj razrednih odjela i prijaviti tehnološki višak. Predsjednik Štefanac podsjeća da je prof. hrvatskog jezika otišla u mirovinu pa je bilo neophodno zaposliti djelatnicu koja, nadovezuje se ravnatelj Pavlinić, uz poslove vezane za obrazovni rad, obavlja i poslove koji podižu kvalitetu rada Škole (školske novine, posjet učenika kazališnim predstavama i muzejima i dr.). Članica Snježana Barbarić ističe da ravnatelj ima ingerencije i može procijeniti tko će bolje izvoditi nastavu. Zamjenik predsjednika Božo Ćužić iskazuje bojazan da je došlo do kršenja Zakona o radu. Ravnatelj Pavlinić nadovezuje se da je prof. Obradović imao sklopljen Ugovor o radu s prijašnjim ravnateljem gospodinom Sentićem pri kojem je napravljen propust. Član Ilija Krstanović pita je li postojala mogućnost preraspodjele zaduženja i smatra da problematici treba oprezno pristupiti kao i da je trebao biti proveden program rješavanja viškova. Predlaže konzultaciju s odvjetničkim uredom kako bi se izbjegla pravna pogreška. Član Ilija Krstanović smatra upravljanje školom zahtjevnim poslom u kojem dolazi do problema čak i kada mali broj djelatnika stvara probleme. U tom slučaju potrebno je pozvati nadzor nastave i provoditi konstantan nadzor od strane stručne službe škole. Ivica Štefanac, predsjednik Školskog odbora, podsjeća da prioritet u predavanju Etike ima profesor hrvatskog jezika. Član Ilija Krstanović slaže se i odgovara da s obzirom da se prof. Obradović poziva na pravo prvenstva u raspodjeli poslova, treba utvrditi je li postojalo pravo prvenstva. Član Petar Bezjak smatra da postoji proceduralna i suštinska stvar. Čita čl. 14 Zakona o radu i smatra da je potrebno konzultirati pravnika. Petar Bezjak nastavlja da suštinski ravnatelj treba kadrovirati, zato je i izabran. Petar Bezjak napominje da ne poznaje prof. Obradovića i da ne želi biti u situaciji da odlučuje. Članica Snježana Barbarić iznosi svoj stav da kvalitetan nastavnik nije onaj koji samo dolazi i odlazi na vrijeme, već i onaj koji ima dobru komunikaciju s učenicima i kolegama. Ističe da kolega Obradović ima prevelik broj negativno ocjenjenih učenika i da prilagodba obrazovnim mogućnostima učenika također pokazuje kvalitetnog nastavnika. Član Ilija Krstanović nadovezuje se da se dobar nastavnik prvenstveno mora znati prilagoditi situaciji u razredu, a zamjenik predsjednika Božo Ćužić nadodaje da dobar nastavnik mora znati i zainteresirati učenike. Ravnatelj Pavlinić zaključuje da se neće doći do rješenja dok se ne potraži neovisno mišljenje odvjetničkog ureda i nadodaje da nikada nije izricao opomene i upozorenja prof. Obradoviću jer mu je neprestano davao novu priliku da poboljša nastavu koja ima frontalni oblik i sastoji se od učeničkog pasivnog slušanja i zapisivanja podataka što rezultira velikim brojem jedinica iz nastavnog predmeta Povijest, a tako je bilo i pri izvođenju nastavnog predmeta Etika. Član Petar Bezjak slaže se da je potrebno tražiti neovisno mišljenje stručnjaka i ponovno iznosi svoje mišljenje da prof. Obradović treba prisustvovati sjednici Školskog odbora. Predsjednik Školskog odbora Ivica Štefanac odgovara Petru Bezjaku da će članovi Školskog odbora razmotriti taj prijedlog.

Zaključak članova Školskog odbora je da je Školski odbor prihvatio Zahtjev za zaštitu prava protiv Odluke o otkazu Ugovora o radu s ponudom izmijenjenog ugovora prof. Obradovića i da je vezano za Zahtjev prof. Obradovića potrebno utvrditi točnost navoda i potražiti neovisno stručno mišljenje odvjetnika specijaliziranog za radno pravo pa će konačna odluka, shodno saznanjima, biti donesena nakon provedbe navedenog. Predsjednik Školskog odbora Ivica Štefanac stavio je na glasovanje zaključak 2. točke Dnevnog reda i zaključak je jednoglasno prihvaćen.

***AD.3.***

Predsjednik Školskog odbora gospodin Ivica Štefanac na prijedlog ravnatelja daje na glasanje da se Ivani Macan na temelju članka 12. Zakona o radu ( Narodne novine 93/14), članka 107. i 114. Zakonu o odgoju i obrazovanju u osnovnoj i srednjoj školi ( Narodne novine 87/08, 86/09, 92/10, 105-ispr., 90/11, 5/12, 16,12, 126/12 – pročišćeni tekst 94/13, 152/14 i 7/17) i članka 11. Pravilnika o radu Industrijsko strojarske škole, Avenija Marina Držića 14 da suglasnost za sklapanje Ugovora o radu na neodređeno nepuno radno vrijeme ( 20 sati tjedno) od 27.studenog 2017. za poslove administrativnog radnika čiji je djelokrug propisan Pravilnikom o djelokrugu rada tajnika te administrativno-tehničkim poslovima koji se obavljaju u srednjoškolskoj ustanovi.

Školski odbor jednoglasno usvaja prijedlog.

Sjednica Školskog odbora završila je u 10:30 sati.

 Zapisnik vodila Predsjednik Školskog odbora

 Kristinka Lemaić, inž. stroj. Ivica Štefanac, prof.

REPUBLIKA HRVATSKA

GRAD ZAGREB

INDUSTRIJSKA STROJARSKA ŠKOLA

KLASA: 602-03/17-01/04

URBROJ: 251-287-17-09/310

Zagreb, 30. studenog 2017.

ZVONIMIR OBRADOVIĆ

NAUMOVAC 5

10000 ZAGREB

Predmet: Odgovor na Zahtjev za zaštitu prava protiv Odluke o otkazu ugovora o radu s ponudom izmijenjenog ugovora

Na sjednici Školskog odbora održanoj dana 27.studenog 2017. stavljen je na dnevni red Zahtjev za zaštitu prava protiv Odluke o otkazu ugovora o radu s ponudom izmijenjenog ugovora gosp. Zvonimira Obradovića. Nakon rasprave donesen je sljedeći zaključak.

Zaključak članova Školskog odbora je da je Školski odbor prihvatio Zahtjev za zaštitu prava protiv Odluke o otkazu Ugovora o radu s ponudom izmijenjenog ugovora prof. Obradovića i da je vezano za Zahtjev prof. Obradovića potrebno utvrditi točnost navoda i potražiti neovisno stručno mišljenje odvjetnika specijaliziranog za radno pravo pa će konačna odluka, shodno saznanjima, biti donesena nakon provedbe navedenog. Predsjednik Školskog odbora Ivica Štefanac stavio je na glasovanje zaključak 2. točke Dnevnog reda i zaključak je jednoglasno prihvaćen.

S poštovanjem,

Predsjednik Školskog odbora

Ivica Štefanac, prof.